เอเซเคียน.
15.
พะจาว เกือฮ แม ลปุง แตะ ฮอยจ ละ อาึ ตอก เฮี, 
“ปะ ป มัฮ ปุย ปลัฮเตะ เอ, โคะ อะงุน เนอ อัม แกต เปอะ ไมจ ฮา โคะ ไฮญ? ป มัฮ กัก อื อัม แกต โรฮ เปอะ ติ แตะ เกียฮ แพป ไม่ กัก โคะ นึง เพระด่าวก? 
โคะ อะงุน เซ อัม แกต เปอะ ปุย เกียฮ โกว ละ ยุฮ แตะ โอเอีฮ นึง อื? ปัง มัฮ ละ ยุฮ เปอะ ควน ฟุก เครอึง แตะ บ่ได่ะ อัม แกต เปอะ แปน? 
กัก โคะ อะงุน เซ คาว ละ แปน แตะ ควน จอป งอ โน่ง. ฟวยจ เซ ดัฮ เอีจ ลอก งอ เตือง ลอา ก บลัฮ อื โฮ, ไม่ โฆรยญ บั่กบ่วน อื นึง ซออฮ แตะ, โฮว ละ โอ แตะ เญาะ ซ ไก ป มัฮ ละ ปุย. 
ปัง มัฮ เญือม โอ อื ดิ ฮะ, ปุ โรฮ แปน ป โกว เฟือฮ. เญือม เอีจ ฮะ อื ไม่ ซออฮ โฆรยญ แตะ, โฮว ละ โอ แตะ เญาะ เกียฮ แปน ป โกว เฟือฮ เอิน.” 
มัฮ เซ ป อัฮ พะจาว เยโฮวา อื ตอก เฮี ฆาื อื, “ตุย ปุย โคะ อะงุน พริ เน่อึม โตะ เพระด่าวก ละ ตอง แตะ โปวฮ นึง โตะ งอ ตอก ออฮ, อาึ ซ ตุย โรฮ ปุย เกือฮ โอก ฮา เยรูซาเลม ตอก เซ โรฮ. 
อาึ ซ ตอซู ปุ แตะ ไม่ โม เซ. ปัง เอีจ โฮลฮ โม เซ ตอ โอก ฮา งอ ติ โฮน, ปังเมอ ซ ฮะ ลั่ง นึง งอ. เญือม เอีจ ตอซู อาึ ไม่ โม เซ เยอ, ปะ ซ ยุง เปอะ ฆาื อื มัฮ อาึ พะจาว เยอ. 
อาึ ซ เกือฮ เอิน ปะเทต อาวต อื เซ แปน ป ฮัง เยือ, นึง โอ โม เซ เกือฮ ติ แตะ เนอึม รพาวม ละ อาึ เฟือฮ เอิน,” อัฮ เซ พะจาว เยโฮวา. 
