4 โมเซ.
7.
ซเงะ โบลวง ไอ โมเซ พากัง ระ ก ฮอยจ ปุย เคะ พะจาว เซ ไอ โมเซ เรฮ ลออยฮ ซัมคัน นึง พากัง ระ เซ, ไม่ เครอึง ป โกว ปุย นึง อื เตือง คัน ทไว ไม่ โอเอีฮ เมาะ ป โกว ปุย นึง อื เซ โครยญ เจือ, ละ ซ ทไว อื ละ พะจาว. 
เญือม เซ ป มัฮ ฮัวนา เจอ ยุฮ โม อิซราเอน เซ เตือง โอยจ อื, มัฮ โม ป เอีจ เลือก ปุย แปน ฮัวนา เญือม โจต ปุย เซน แตะ โฮ, 
โรวก ทไว โอเอีฮ ละ พะจาว. ป ทไว อื เซ มัฮ เลาะ แลฮ กัน, ไม่ โมวก แลฮ กู. ปุย ลอา ปุย โรวก เลาะ ติ กัน ไม่ โมวก ติ ปุย ติ ตัว ทไว อื ลั่กกา พากัง ระ เซ. 
ฟวยจ เซ พะจาว อัฮ เฮี ละ ไอ โมเซ, 
“ไมจ เปอะ รัป อาึง โอเอีฮ โม เซ, ละ ซ โกว ปุย อื นึง กัน ป เกว ไม่ พากัง ระ เซ. ไมจ เปอะ มอป ละ โม เลวี เซ, ตัม กัน ลัง ยุฮ อื โครยญ โฆะ อื,” อัฮ เซ. 
ไอ โมเซ โรวก เนอึม เลาะ ไม่ โมวก เซ, โฮว มอป อื ละ โม เลวี. 
เกือฮ เลาะ ลอา กัน ไม่ โมวก ลอา กู ละ โม เกอโชน ตัม กัน ลัง ยุฮ อื เซ. 
เกือฮ เลาะ ปาวน กัน ไม่ โมวก ปาวน กู ละ โม เมรารี, ตัม กัน ลัง ยุฮ อื โรฮ. ปุย โม เซ มัฮ ป ยุฮ กัน ตัม ป ควป คุม แลน แก อิทามา กวน อาโรน ป มัฮ ซตุ เซ. 
โม จัตเจือ โคฮัต นึง อื ปังเมอ โอ มอป โอเอีฮ โม เซ ละ อื, นึง มัฮ อื ป ลัง ปุยฮ กลอม โอเอีฮ ป ตึก นึง ซัมคัน ยุฮ พะจาว เซ นึง โกะ แตะ. 
ไน ซเงะ ชลอง ปุย คัน ทไว เซ โม ฮัวนา เจอ ยุฮ โม อิซราเอน เซ โรวก โรฮ ทไว โอเอีฮ ยุฮ แตะ ลั่กกา คัน ทไว เซ. 
พะจาว เอีจ อัฮ อาึง อื ละ ไอ โมเซ ตอก เฮี, “ไมจ เปอะ เกือฮ โม ฮัวนา เจอ เซ โรวก ทไว โอเอีฮ ยุฮ แตะ ไน กัน ชลอง ปุย คัน ทไว เซ, โครยญ ซเง่ะ ติ ซเงะ ติ ปุย,” อัฮ เซ. 
ปุย โม เซ โรวก เนอึม ทไว โอเอีฮ ติ ซเงะ ติ ปุย ตัม ไล อื ตอก เฮี. ซเงะ ติ มัฮ นาโชน กวน อัมมีนาดั่ป ป มัฮ เจอ ยูด่า. ซเงะ ลอา มัฮ เนทันเอน กวน ซูอา ป มัฮ เจอ อิตซาคา. ซเงะ ลอวย มัฮ เอลีอัป กวน เฮโลน ป มัฮ เจอ เซบู่ลุน. ซเงะ ปาวน มัฮ เอลีซู กวน เชเด่เออ ป มัฮ เจอ รูเบ่น. ซเงะ พอน มัฮ เชลูมิเอน กวน ซุรีชัตได่ ป มัฮ เจอ ซิเมโอน. ซเงะ แลฮ มัฮ เอลียาซัป กวน เด่อูเอน ป มัฮ เจอ กาต. ซเงะ อาแลฮ มัฮ เอลีชามา กวน อัมมีฮุต ป มัฮ เจอ เอฟราอิม. ซเงะ ซเตะ มัฮ กามาลิเอน กวน เปด่าซู ป มัฮ เจอ มะนาเซ. ซเงะ ซไตม มัฮ อาบี่ดั่น กวน กิเด่โอนี ป มัฮ เจอ เบ่นยามิน. ซเงะ กาว มัฮ อาฮิเยเซอ กวน อัมมีชัตได่ ป มัฮ เจอ ด่าน. ซเงะ กาว โรฮ ติ มัฮ ปากีเอน กวน โอครัน ป มัฮ เจอ อาเชอ. ซเงะ กาว ลอา มัฮ อาฮิรา กวน เอนัน ป มัฮ เจอ นัปทาลี. โอเอีฮ ป โรวก ปุย โม เซ ละ ซ ทไว แตะ ป ตอก อื ปุ แตะ นึง อื มัฮ โอเอีฮ โม เฮี. มัฮ เชือม มาื ติ, นัมนัก ติ รอย ไม่ ง่วย เชเคน, ไม่ กลอง มาื ติ, นัมนัก อาลแฆลฮ เชเคน, ตัม เชเคน โกว ปุย นึง ฮอง ซัมคัน เซ. โอเอีฮ ลอา เจือ เซ นาวก นึง ญอต แปง ซเบื่อก ไม่ ลออยฮ, ตอก ไล กอ ทไว ปุย เฮงาะ รโกะ ละ พะจาว โฮ. มัฮ แม เชือม ไคร ติ, นัมนัก กาว เชเคน, นาวก นึง กัมยัน ละ ซ ตอง อื ทไว ละ พะจาว. มัฮ แม กวน โมวก โปก ติ ตัว, แกะ โปก ติ ตัว, กวน แกะ โปก อาญุ ติ เนอึม ติ ตัว, ละ ซ ตอง อื ทไว เตือง ตัว อื. มัฮ แม ปิ โปก ติ ตัว, ละ ซ ทไว อื แปน ควน โตฮ อื ติ แตะ ฮา มั่ป ยุฮ แตะ. มัฮ แม โมวก โปก ลอา ตัว, แกะ โปก พอน, ปิ โปก พอน, ไม่ กวน แกะ โปก ป ไก อาญุ อื ติ เนอึม พอน ตัว, ละ ซ ทไว อื แปน ควน รโจะ ดิ อื รพาวม แตะ ไม่ พะจาว. 
ป มัฮ ฮัวนา เจอ ยุฮ โม อิซราเอน เซ, เอีจ โรวก เนอึม ทไว โอเอีฮ โม เซ เตือง โอยจ อื, ไน กัน ชลอง ปุย คัน ทไว เซ, เตือง กาว โรฮ ลอา ปุย อื เซ. ป ทไว อื เซ รโจะ แปน เมาะ เฮี เตือง โอยจ อื. มัฮ เชือม มาื กาว โรฮ ลอา, กลอง มาื กาว โรฮ ลอา, เชือม ไคร กาว ลอา. 
เชือม มาื เซ ติ ติ, นัมนัก ติ รอย ไม่ ง่วย เชเคน, กลอง มาื เซ ติ ติ นัมนัก อาลแฆลฮ เชเคน. มาื ป ยุฮ ปุย กลอง เชือม เซ นึง อื เตือง โอยจ อื นัมนัก ลอา เปือน ไปล ปาวน รอย เชเคน, ตัม เชเคน โกว ปุย นึง ฮอง ซัมคัน. 
มัฮ แม เชือม ไคร กาว ลอา, นาวก นึง กัมยัน. เชือม ไคร เซ ติ ติ อี นัมนัก กาว เชเคน, ตัม เชเคน โกว ปุย นึง ฮอง ซัมคัน เซ. ไคร ป ยุฮ ปุย เชือม นึง เซ เตือง โอยจ อื นัมนัก ติ รอย ไม่ ง่า เชเคน. 
ซัตซิง ละ ซ ตอง อื ทไว เซ, มัฮ โมวก โปก กาว ลอา ตัว, แกะ โปก กาว โรฮ ลอา ตัว, กวน แกะ โปก ป ไก อาญุ อื ติ เนอึม กาว ลอา ตัว, ไม่ เฮงาะ รโกะ ทไว ปุย, ไม่ ปิ โปก กาว โรฮ ลอา ตัว, ละ ซ ทไว อื แปน ควน โตฮ ปุย ติ แตะ ฮา มั่ป ยุฮ แตะ. 
ซัตซิง เตือง โอยจ อื, เมาะ ป มอก ปุย ทไว ละ ซ รโจะ ดิ อื รพาวม แตะ ไม่ พะจาว เซ, มัฮ โมวก โปก ง่า โรฮ ปาวน ตัว, แกะ โปก ลแฆลฮ ตัว, ปิ โปก ลแฆลฮ ตัว, ไม่ กวน แกะ โปก ป ไก อาญุ อื ติ เนอึม ลแฆลฮ ตัว. โอเอีฮ โม เซ เตือง โอยจ อื, มัฮ ป ทไว ปุย ไน กัน ชลอง อื คัน ทไว เซ, ไม่ กัน เรฮ อื ลออยฮ ซัมคัน นึง อื เซ. 
เญือม เลียก ไอ โมเซ นึง โตะ พากัง ระ ละ ซ ลปุง แตะ ไม่ พะจาว, เญือม ออฮ เญือม เอีฮ ญุ่ก, ไอ โมเซ โฮลฮ ฮมอง เซียง อัฮ พะจาว โอเอีฮ ละ แตะ เน่อึม นึง รเดือป ฮิต ซัมคัน ซน่ะ ฮุป เตปด่า ไก โพรยจ ลอา เซ. 
