ลืลาว.
29.
โม เปะ ป มัฮ โม เตปด่า เตือง โอยจ เปอะ, ไมจ เปอะ ลืลาว พะจาว. ลืลาว โญตซัก อื ไม่ อัมนัต ระ ไล ยุฮ อื. 
ไมจ เปอะ ทไว โญตซัก ละ พะจาว เกือฮ โปง ไม่ มอยฮ อื. ไมจ เปอะ นุ่ม ไว พะจาว นึง มัฮ อื ป ตึก นึง ซง่ะ ซงอม แตะ. 
ปุย ฮมอง เซียง พะจาว นึง ปลัฮ รอาวม. เซียง อื เซ ระ ซนัน ตอก เนอึม บริ โฮ, เซียง อื เซ ลอยฮ เอิน เลี่ป ราว ปลัฮ รอาวม เซ. 
เซียง พะจาว ระ เนอึม อัมนัต, เซียง พะจาว มัฮ ป ตึก นึง คึนัก แตะ. 
เซียง พะจาว โบวก ยุฮ โคะ โซน ซีด่า นึง บลาวง เลบ่านอน. ปัง มัฮ โคะ โซน ตึก นึง ระ แตะ โบวก ตื ยุฮ อื. 
พะจาว เกือฮ บลาวง เลบ่านอน ดุงเดียง เรียง ตอก เอิน กวน โมวก เญือม เตน อื โฮ. บลาวง เฮอโมน ดุงเดียง โรฮ ตอก เอิน โรฮ กวน มวย เจิง โฮ. 
เซียง พะจาว เกือฮ โรฮ ปลุกปลัก ฮอยจ พราวป นึง ปลัฮเตะ. 
เซียง พะจาว เซ รยุ่ ยุฮ ลาึน เวือฮ, เกือฮ โรฮ ลาึน คาเด่ต ดุงเดียง โรฮ. 
เซียง พะจาว เกียฮ ดุงเดียง ยุฮ โคะ ระ โคะ ฮลาวง, โคะ นึง เพระด่าวก ราื โอยจ เอิน ฮละ ฆาื อื. โม ป อาวต นึง วิฮัน ยุฮ อื อัฮ ตื เฮี, “ลืลาว พะจาว เยอ เออ,” อัฮ เซ. 
มัฮ พะจาว ป ตัตเตียง ปลัฮ รอาวม ป ตึก นึง โด่ะ แตะ เซ, นึง มัฮ อื กซัต ป ตัตเตียง ลอป โอเอีฮ โอ เญาะ ไก ลอยจ. 
มัฮ พะจาว ป เกือฮ เรียง แด่น ละ โม ปุย ไน แตะ, ไม่ ปิฮ อื กุนมุ่น ละ, เกือฮ อื โฮลฮ อาวต เฮน อาวต ฮลอง. 
