ลืลาว.
6.
โอ พะจาว, ปัว เปอะ โอ บวยจ ละ อาึ ไม่ รพาวม รอก เปอะ, ปัว เปอะ โอ เกือฮ อาึ ลอก ตุต แตะ ฆาื รพาวม ฮาวก เปอะ. 
ปัว เปอะ เลียก พาวม นึง อาึ, นึง อาวต เตอะ ไม่ ชุม โกะ ลปิ พาวม แตะ. ปัว เปอะ เรอึม อาึ เกือฮ ไฮ, นึง อาวต เตอะ ไม่ โซะ ลอน ป อาวม แตะ. 
อาึ อาวต ลัมเลือ เอิน ไม่ เม่ะมั่ก รพาวม ตุก แตะ. โอ พะจาว, ซ เลี่ญ ลั่ง เมาะ เมอ แล ซ โปน เนอ? 
ปัว เปอะ ฮอยจ เรอึม อาึ เกือฮ โปน ฮา ลั่ก ยุม. ปัว เปอะ เรอึม อาึ เบือ รพาวม ฮรัก ตอน ฮมัน ยุฮ เปอะ. 
โม ป ยุม อัม ซ เกียฮ โตก ลั่ง ละ ปะ? โม ป อาวต นึง เมือง ป ยุม เซ อัม ซ เกียฮ ลืลาว ลั่ง ปะ? 
อาึ ชุมเรียง เงอะ ฆาื เยือม ลอป ลอน แตะ. เตียง ไอจ เจอะ เรีจ เอิน นึง รบวต เตอะ โครยญ ซาวม. รฆวง เงอะ ซเกาะ โอยจ ฆาื เยือม ลอป อาึ นึง. 
ไง่ เยอะ เอีจ เปือ ตื ฆาื เยือม ลอป เปอะ, เญือะ ยุ ที โตว โอเอีฮ นึง อาวต ลอป ไม่ รพาวม ตุก แตะ, ฆาื โม ป เกละยุ แตะ เซ. 
โม เปะ ป ยุฮ กัน ฆอก กัน เบร เยอ, ตอ แปฮ ฮา อาึ อื, นึง เอีจ ฮมอง พะจาว เซียง เยือม อาึ เฮี. 
พะจาว เอีจ ฮมอง รซอม ไววอน ยุฮ อาึ, ไม่ ง่อต อื รซอม ปัว อาึ นึง แตะ. 
เมาะ ป เกละยุ อาึ อื ซ โฮลฮ โซะกิจ ปิญไง่ ไม่ ซ อาวม อื เม่ะมั่ก แตะ. โม เซ ซ โฮลฮ ลเตือฮ ตอ แม, ไม่ ซ โฮลฮ อื โชะ นา แตะ จุบั่น ตัน ด่วน เอิน. 
